يا اهلا بالمعارك

يا اهلا بالمعارك اغنيه مصريه الفها صلاح چاهين و لحنها كمال الطويل و غناها عبد الحليم حافظ ف عيد الثوره 23 يوليه سنة 1965
   كلمات 
يا اهلا بالمعارك

يا بخت مين يشارك

بنارها نستبارك

و نطلع منصورين

ملايين الشعب تدق الكعب

تقول كلنا جاهزين.. كلنا جاهزين.. كلنا جاهزين

يا اهلا بالمعارك

.....

خارج ساعة الصبحيه

و الناس رايحين جايين

نظرتهم فكرتنى

بأيام سته و خمسين

راجع فى المغربيه

شفت عيون الثوار

نظرتهم فكرتنى

بالظباط الأحرار

شفت اجتماع سياسى

كلماته نغم حماسى

و لا فيش علا اده كراسى

من كتر ما فيه ملايين

ملايين الشعب تدق الكعب

تقول كلنا جاهزين... كلنا جاهزين ..كلنا جاهزين

يا اهلا بالمعارك

.....

و ف لحظة نطل و يهدا الكل

و نسمع فرحانين

عبد الناصر حبيبنا

قايم بينا يخاطبنا

نجاوبه و يجاوبنا

قائد و مجندين

.....

قول ما بدالك

احنا رجالك

و دراعك اليمين

قول

.....

عبد الناصر يقول :

الله اكبر و يوم الازهر فى وجدانى

يا شعب قمنا لقهر الصعب من تانى

وعود معنديش ، مفيش اللا النضال عندى

و شقا و معارك مريره كتير يا أخوانى

اطلب تلاقى

تلاتين مليون فدائى

فى جميع الميادين

قول

عبد الناصر يقول :

علا كل باب فى الميثاق مصباح يهدينا

يشوف جهادنا العظيم على فين مودينا

للافراح و الرفاهيه هنمد طريق ع النيل

اسمه ف الأشتراكيه التصنيع التقيل

بس نضاعف انتاجنا اضعاف اضعاف اضعاف

و ندبر مهما احتاجنا و نحارب الاسراف

و بقرش الادخار نتحدا الاستعمار

و نقيم حيط جبار يحمى حياة العاملين

آدى نقطه بنقطه كل الخطه

و بالله نستعين

.....

خطتنا خلاص ف ايدنا و خلاص متشمرين

و حزين ياللى تعاندنا بتعاند جبارين

جبل الجرانيت انشق انشال

و ف بحر النيل انزق

اومال ما فى حاجه تقول لنا لأ

ايشحال يوم تحريرنا فلسطين

و التوبه التوبه التوبه نصبر علا غدارين

و حياة الدم الغالى و حياة عرق الجبين

توبه ماعاد فيها مجامله خلاص

و لا عاد م الثوره الشامله مناص

يا ايدينا العامله ازرعى اخلاص

و احصدى و الرب يعين

احصدى و انقضى.. اكشفى و ارفضى

خاينين و انتهازيين

هنشق طريقنا بنور مبادئنا

و لنا النصر المبين

يا اهلا بالمعارك

.....

يا بحر الثوره يا هادر خللى هديرك بنظام

من صوت المكن الداير عين العدو مش هتنام

و انتا يا شبابنا اتقدم جه دورك ف التاريخ

بايديك لازم تتقدم مصر ف عهد الصواريخ

و شبابنا نهض يا حبايب قال : جه دورى مانيش هايب

يسلم لى الشعر الشايب و الناس المخلصين

للمخلصين الف سلام

للاشتراكيين الف سلام

الحقيقيين الف سلام

لجمال و اخوانه الف سلام

يحيا لأوطانه بألف سلام

و انا و انتا و هوا بخير و سلام

و سلام مننا لمنا قلبنا

للوحده الكبرا

و نعيش و نضالنا يحققها لنا

و نقول كلنا جاهزين.. كلنا جاهزين..كلنا جاهزين

يا اهلا بالمعارك

يا اهلا بالمعارك..يا اهلن بالمعارك..يا اهلن بالمعارك
لينكات برانيه
 يوتيوب
https://m.youtube.com/watch?v=di29X2R8K3A

مصادر

 شوف كمان 
 ليستة اغانى عبد الحليم حافظ

تصنيف:عبد الحليم حافظ
تصنيف:اغانى عبد الحليم حافظ
تصنيف:اغانى باللغه المصريه
تصنيف:اغانى مصريه
تصنيف:اغانى وطنيه مصريه
تصنيف:كلمات اغانى